Izvor: N1

Muzej istorije Jugoslavije proslavio je svoj 20. rođendan predstavivši novo ime i novi koncept. Muzej Jugoslavije, kako se od danas zove, baviće se ubuduće jugoslovenstvom kao pojavom.

Jubilej je, uz besplatan ulaz celog dana, proslavljen na dva načina. Pre svega, otvoren je depo, odnosno “stari muzej“ gde se nalaze predmeti koji su doneseni iz Memorijalnog fonda Josipa Broza Tita i iz Muzeja jugoslovesnkih naroda i narodnosti.

Tako su posetioci danas u toku celog dana mogli da vide, recimo, kamen sa Meseca ili korintski šlem. Ono što je novo jeste da je celokupno vođenje prenošeno putem Fejsbuka.

Drugi deo proslave je u centralnoj zgradi Muzeja gde je otvorena izložba “Trčanje kroz vekove“.

“Mi se bavimo idejom jugoslovenstva, ali zbog specifičnosti fonda koji uglavnom ilustruje socijalističku Jugoslaviju, vrlo teško je bilo naći predmet koji može da ilustruje i prethodna dva perioda u istoriji - mislim i na Kraljevinu Jugoslaviju - a upravo ova (izložena) štafeta je štafeta koju su mladi sokoli uputili svom prestolonasledniku i starešini Petru Drugom Karađorđeviću za njegov 17. rođendan“, objašnjava direktorka Muzeja Neda Knežević.

Danas je predstavljen i novi koncept i novo ime Muzeja istorije Jugoslavije, od danas će se zvati Muzej Jugoslavije i baviće se jugoslovenstvom kao pojavom.

Inače, glavna izložba će biti u depou, odnosno “starom muzeju“ gde će biti izloženo 100 predmeta iz istorije Jugoslavije.